Maduo a a bonala
Mme Koketso Baitse wa dingwaga tse di masome a mane le boraro wa kgotla ya Mmamokhasi mo Kanye a re o setse a bona maduo a a nametsang a kgwebo ya gagwe ya kapei e a e filweng ka lenanaeo la nyeletso lehuma ke ba ofisi ya boipelego. Mo potsolosong le BOPA bosheng, mme Baitse a re o filwe lenaneo le ka kgwedi ya Phalane e ya fifing monongwaga, a sena lobaka lope a ikwadisitse go ikopela lenaneo le. O boletse gore o kgonne go reka setofo sa gase le ditafole, gareng ga tse digwe. O tlhalositse gore ga a thusiwa ka madi fela mme gape o ne a isiwa sekoleng sa kapei a itebagantse le go apaya borotho ka ditselana tse di farologaneng mo lobakeng lwa dibeke tse pedi. Mme Baitse o boletse gore mo mefuteng yotlhe ya go apaa borotho e ne o ne a feta a itebaganya le go apaa dibisikitse ka gore o itemogetse fa borotho bo le bontsi mo mmarakeng jaaka dilofo gona le dibisikitsi. A re go motlhofo go di rekisa go na le borotho jo bongwe ka gore le batho fela mo tseleng ba kgona go reka ba di ja ba ntse ba tsamaya. O boletse fa mo kgwebong e ya gagwe a bona dipoelo tse di kgotsofatsang letsatsi le letsatsi, ebile a kgona go tshetsa ba lelwapa la gagwe, ebile maikaelelo a gagwe e le go boloka bontlha bongwe jwa madi a a a bonang gore a tle a kgone go gokela motlakase mo ntlong ya gagwe. O tsweletse a tlhalosa gore o batla gore mo dingwageng tse pedi a bo a setse a ikagetse ntlo ya boapeelo, ka e le nngwe ya tse di tlhokegang gore e nne moapei wa popota a kgone go thapiwa ke ba khansele go apeela dikole. 